《南归对客》
宋代·汪元量

北行十三载，痴懒身羁孤。
勒马向天山，咄咄空踟蹰。
穷阴六月内，白雪飞穹庐。
冷气刺骨髓，寒风割肌肤。
饥餐枣与栗，渴饮酪与酥。
弃置勿复言，言之则成迂。
前年走河北，荆榛郁丘墟。
夜宿古战场，鬼物声呜呜。
去年及淮南，黄尘翳行裾。
长流漂白骨，满目皆畏途。
今年归湖山，乔木依故居。
堂前双老亲，粲粲色敷腴。
壁间岂无琴，床头亦有书。
友朋日过從，可嬉仍可娱。
开轩耿晴色，梅花绕庭除。
呼儿斫海鲸，新篘酒盈壶。
偶尔得生还，相对真梦如。
万事一画饼，百年捋髭须。
向来误儒冠，今也无壮图。
且愿休王师，努力加饭蔬。

作者简介：汪元量（1241～1317年后）南宋末诗人、词人、宫廷琴师。字大有，号水云，亦自号水云子、楚狂、江南倦客，钱塘（今浙江杭州）人。琳第三子。度宗时以善琴供奉宫掖。恭宗德祐二年（1276）临安陷，随三宫入燕。尝谒文天祥于狱中。元世祖至元二十五年（1288）出家为道士，获南归，次年抵钱塘。后往来江西、湖北、四川等地，终老湖山。诗多纪国亡前后事，时人比之杜甫，有“诗史”之目，有《水云集》、《湖山类稿》。